Det ser godt ud for udsigterne til, at der kan blive spillet ishockey mellem jul og nytår. Aalborg Pirates og Frederikshavn White Hawks er nemlig gået fri for coronavirus, så der skal efter alt at dømme spilles nordjysk opgør både 29. december i Frederikshavn og torsdag d. 30. december i Aalborg, hvor Aalborg Pirates spiller på hjemmebane. - Vi har fået ødelagt lidt af det sjove, når vi ikke har nogen tilskuere, men vi håber trods alt, vi kan gennemføre de planlagte kampe, siger Julian Jacobsen, der er anfører for Aalborg Pirates. Imens anføreren glæder sig over, der skal spilles ishockey, så skjuler han ikke, at han helst havde slebet skøjterne med udsigten til kampe med horder af folk på lægterne. - Nu havde vi lige alle de fantastiske fans rundt i hallerne. Specielt havde vi glædet os til at spille en festlig kamp på hjemmebane med 5000 tilskuere, men det er vilkårene lige nu. Vi håber, det bliver bedre, siger Julian Jacobsen. Aalborg Pirates fører lige nu Metalligaen, og når man nu fører ligaen, så er det nærliggende at blive regnet som favorit, men her tager anføreren det meget ydmygt. - Det gælder om at være klar i alle kampene, der er mange af dem. Jeg tror, det afhænger af dagsformen, hvem der er favoritter på dagen, siger Julian Jacobsen, anfører, Aalborg Pirates.

Referat:
Aalborg Pirates og Frederikshavn White Hawks kan efter alt at dømme gennemføre deres planlagte kampe mellem jul og nytår.